Kookkuns: Salotsous / Bercy-sous
Salotsous / Bercy-sous
Salotsous deel 'n herkoms met salotbotter. Die sous pas veral by vis wat gebak of geposjeer is.
4 salotte, in stukkies gesny
20 mℓ + 40 mℓ botter, gesmelt
120 mℓ witwyn
120 mℓ visaftreksel
240 mℓ velouté
Kook die salotte stadig in 20 mℓ botter vir 2 minute, SONDER om dit te verbruin.
Voeg die wyn en aftreksel by en stel die hitte hoër. Kook tot die vloeistof se volume met die helfte verminder het.
Gooi die velouté by en kook op hoog vir 2 minute.
Verwyder die souspan van die hitte en roer die 40 mℓ botter en dan die pietersielie by.
(Foto: Jean-Louis Zimmermann)
op 5/07/2012 11:42:00 am Gedagte vir die dag: Ons hoop op insig | Maroela Media
Gedagte vir die dag: Ons hoop op insig
Ek is veral ook daarvan oortuig dat God, wat die goeie werk in julle begin het, dit end-uit sal voer en dit sal voleindig op die dag wanneer Christus Jesus kom. (Filippense 1:6)
Jesus het die gelykenis van die tien jong meisies vertel om te beklemtoon hoe belangrik dit is om voorbereid te wees vir elke dag se uitdagings en veral vir die dag van sy wederkoms. Tien jong meisies is uitgenooi na ŉ bruilof, vyf was gereed om vir die bruidegom te wag. Hulle het hul lampies volgemaak en ook ekstra olie saamgeneem, terwyl die ander vyf net hul lampies volgemaak het. Toe die bruidegom baie later opdaag, was die onverstandige meisies se olie gedaan. Die verstandiges kon hul lampies weer volmaak, maar ongelukkig was daar nie genoeg olie om met die onverstandiges te deel nie. Hulle het gehardloop om nog olie te koop, maar hulle was te laat vir die bruilof.
‘Waak en bid!’ weerklink die refrein deur die Nuwe Testament. ‘Maar niemand weet wanneer daardie dag en uur kom nie, nie die engele in die hemel nie en ook nie die Seun nie. Net die Vader weet dit’ (Matt 24:36).
‘Wees op julle hoede dat julle gees nie deur onmatige etery en drinkery en deur die sorge van die lewe afgestomp word nie en daardie dag julle nie onverhoeds soos ’n vangnet oorval nie’ (Luk 21:34).
Die Bybel moedig ons aan om op en wakker te wees en ons besig te hou met die Woord. Ons kan dit nie sonder God regkry nie. Dis Hy wat deur die Heilige Gees die wil in ons plant om gereed te wees vir sy koms wat so skielik soos ’n weerligstraal in die Weste sal uitslaan.
Is jou lampie én jou oliekannetjie vol olie?
Almagtige Heer en Hemelvader, ons hoop is op U om ons deur u Gees te inspireer om kennis en insig te vermeerder, en ons lewe so aan U te wy dat ons gereed sal wees vir die koms van die Bruidegom.